Venstre i Solrød har smidt byrådsmedlem Bo Nygaard Larsen ud af partiets byrådsgruppe.

Bo Nygaard Larsen mener selv, at det skyldes kritik af partiformand Lars Løkke Rasmussen og den politiske linje på flygtningeområdet i DR2-programmet ’Deadline’.

Det afviser partiet dog selv.

Kritisk overfor flygtningelinjen

I tirsdags medvirkede Bo Nygaard Larsen i tv-programmet, som ifølge ham altså blev afgørende for hans udsmidning:

- Det er der ikke plads til at sige i Venstre, der efter min mening er ualmindeligt meget topstyret. Det er det på landsplan, og det er det i Solrød. Jeg har ikke kunnet passe ind i en struktur, hvor man bare skal holde mund og gå i takt, siger Bo Nygaard Larsen.

Læs også : SF's linje skræmmer to byrådsmedlemmer væk

Den udlægning afviser gruppeformanden for Venstre i Solrød, Kim Sunesen.

"Jeg har ikke kunnet passe ind i en struktur, hvor man bare skal holde mund og gå i takt" bo nygaard larsen, løsgænger, solrød byråd

Gruppeformand afviser blankt

Det handler udelukkende om manglende tillid på grund af brudte, interne aftaler, lyder det.

- Jeg kan blankt afvise, at det her handler om politik eller holdninger til Venstres ledelse. Det handler kun om lokale forhold og interne aftaler, der er brudt, siger gruppeformand Kim Sunesen.